Virallinen lehti nro C 207 , 21/07/1999 s. 0158



KIRJALLINEN KYSYMYS E-4018/98 esittäjä(t): David Hallam (PSE) komissiolle (8. tammikuuta 1999) Aihe: Käytöstä poistetut kolikot ja setelit ja siirtyminen euroon Onko komissio tietoinen, että muun muassa Saksassa, Itävallassa, Sveitsissä ja USA:ssa vanhat kolikot ja setelit kelpaavat maksuvälineinä, vaikka olisi otettu käyttöön uusia seteleitä ja kolikoita, kun taas joissakin maissa ne poistetaan käytöstä? Onko komissio tietoinen myös huomattavista kuluista ja harmeista, joita unionissa matkustaville kansalaisille aiheutuu, jos heidän kotimaahansa viemä valuutta poistetaan käytöstä maassa, jossa he ovat käyneet? Yhteisen valuutan käyttöönotto 11 jäsenvaltiossa poistaa tämän ongelman suurimmasta osasta EU:ta pitkällä aikavälillä. Aikooko komissio varmistaa, että euron syrjäyttämät setelit ja kolikot voi vaihtaa missä tahansa pankissa kaikissa EU-maissa esimerkiksi viiden vuoden ajan? Euro-alueen ulkopuolella käytöstä poistettujen kolikoiden ongelma jatkuu. Tämä perustavaa laatua oleva kysymys on sisämarkkinoilla vapaan liikkuvuuden este. Aikooko komissio näin ollen ehdottaa kyseessä oleville neljälle jäsenvaltiolle (ja jäsenyyttä hakeville maille), että ne pitäisivät vanhat setelit ja kolikot laillisina maksuvälineinä, kunnes ne ajan kuluessa poistuvat rahaliikenteestä, tai että ne ryhtyisivät muihin järjestelyihin, jotka mahdollistavat vanhojen setelien ja kolikoiden vaihtamisen pidemmän ajan kuluessa? Komission jäsenen Yves-Thibault de Silguynkomission puolesta antama vastaus (12. helmikuuta 1999) Arvoisan parlamentin jäsenen mainitsema käytöstä poistettuja ulkomaisia seteleitä ja kolikoita koskeva ongelma poistuu euroalueella euroseteleiden ja -kolikoiden käyttöönoton myötä. Euron käyttöönotosta 3. toukokuuta 1998 annetussa neuvoston asetuksessa (EY) 974/98(1) säädetään euron korvaamien kansallisten seteleiden ja kolikoiden osalta, että kullakin jäsenvaltiolla on oikeus määrätä kansallisen valuuttayksikkönsä poistamisesta käytöstä laillisena maksuvälineenä viimeistään kuuden kuukauden sisällä siirtymäkauden päättymisestä. Seteleiden ja kolikoiden liikkeeseenlaskijan toteuttamaan valuutanvaihtoon sovelletaan jäsenvaltion kansallista lainsäädäntöä ja käytäntöjä. Useimmissa jäsenvaltioissa kansallisen valuuttayksikön määräisiä seteleitä voidaan vaihtaa setelit liikkeeseenlaskeneessa keskuspankissa joko määräämättömän tai erittäin pitkän ajan (kymmenen vuotta) sen jälkeen, kun setelit on poistettu käytöstä laillisina maksuvälineinä. Liikkeeseenlaskevat viranomaiset tarjoavat vastaavia mahdollisuuksia kolikoiden vaihtamiseksi, tosin lyhyemmin vaihtoajoin. Määrittäessään seteleiden ja kolikoiden vuonna 2002 toteutuvaan vaihtamiseen liittyviä skenaarioitaan jäsenvaltiot voivat pitää tarkoituksenmukaisena pidentää vaihtoaikaa, erityisesti tilanteen ainutkertaisuuden vuoksi. Euroopan keskuspankin (EKP) perussäännön 52 artiklan täytäntöönpanosta seuraa lisäksi, että kansalliset keskuspankit tarjoavat siirtymäkaudella mahdollisuuden vaihtaa muita euroalueen seteleitä maksutta vähintään yhdessä toimipisteessä. Tämä antaa euroalueen kansalaisille mahdollisuuden vaihtaa ulkomaiset setelinsä ennen kuin ne lakkaavat olemasta laillisia maksuvälineitä. Euroalueen seteleiden ja kolikoiden poistaminen käytöstä on euron käyttöönoton yhteydessä hyvin tiedostettu ja odotettu tapahtuma, eikä sen tämän vuoksi pitäisi aiheuttaa ongelmia kansalaisille, joille jää riittävästi aikaa vaihtaa euroalueen kansalliset setelinsä ja kolikkonsa. (1) EYVL L 139, 11.5.1998.